Efter ugers tovtrækkeri siger DSB endeligt nej til at lade frivillige hjælpeorganisationer yde bistand til de mange hundrede flygtninge og migranter, der hver dag kommer til Danmark.

Allerede i sidste uge blev det område af Københavns Hovedbanegård, hvor de frivillige opholdt sig, ryddet.

Siden har organisationerne været i dialog med DSB om at benytte andre lokaler på Hovedbanegården. Ifølge de frivillige er den dialog nu strandet på, at man fik tilbudt et lokale til en pris på 300.000 kroner om måneden. Et beløb som de frivillige organisationer ikke har.

- Vi er virkelig rystede over DSB's fremgangsmåde i den her sag. Det handler jo om at, at vi forsøger at hjælpe nogle menneske, siger Ditte Bloch Noer, der er med i gruppen ”Welcome to Denmark”.

- DSBs argument er dels, at der ikke længere kommer ret mange flygtninge, dels at vi forstyrrer de almindelige rejsende. Begge dele er forkert. Der kommer fortsat masser af flygtninge til banegårdene, som har brug for hjælp. Nogle har brug for en læge, andre har brug for mad eller vejledning til at komme videre til Sverige. Så vi forstår simpelthen ikke, at DSB på den måde modarbejder vores indsats, siger Ditte Bloch Noer.

Hun tilføjer, at også andre steder i landet - i blandt andet Fredericia og Odense – er de frivillige blevet smidt væk fra DSBs områder.

DSB presse siger her til formiddag til TV2 Nyhederne, at man ikke genkender kritikken. Ifølge DSB har man forsøgt at være behjælpelige blandt andet med at finde egnede lokaler, hvor de frivillige kan opholde sig. Dertil kommer, at der ifølge DSB ikke længere er samme behov for de frivillige hjælpeorganisationer, som i forrige uge, hvor strømmen af flygtninge og migranter var langt større.

DSB Presse arbejder lige nu på at finde frem til en DSB-leder, der kan komme med en udtalelse i sagen.

De frivillige organisationer, der står bag hjælpen til flygtninge og migranter har nu trukket sig. Men individuelle personer arbejder fortsat på blandt andet Københavns Hovedbanegård. Det foregår bare mindre synligt og uden afspærrede områder med tøj og læger og mad til flygtninge og migranter.

I dag skriver de tre organisationer - Welcome to Denmark, Frontlinehelp For Humans Denmark og Help us Help Refugees – i en meddelelse:

Det er desværre vores opfattelse, at DSB ikke har haft noget ønske om at indgå i en konstruktiv dialog omkring en indsats på Københavns Hovedbanegård. I stedet er vi blevet holdt hen, af omgange fået tilbud om et formaliseret samarbejde, som så er blevet trukket tilbage igen, blevet bedt om at forlade Københavns Hovedbanegård for til gengæld at søge om en tilladelse, der efterfølgende blev kategorisk afvist samt slutteligt fået tilbudt et lokale, hvor vilkårene - den givne situation taget i betragtning - er urealistiske. Således har vi skullet betale en leje på 300.000 DKK pr. måned. Vi må derfor sande at samarbejdet med DSBs ledelse nu endeligt er ophørt. Vi arbejder dog ufortrødent videre med at genetablere det helt nødvendige arbejde på Københavns Hovedbanegård via andre kanaler”.

Ifølge de seneste tal fra Rigspolitiet er der de forløbne 17 dage indrejst 13.500 flygtninge og migranter i Danmark. De fleste med kurs videre mod Sverige.